钦定古今图书集成/历象汇编/乾象典/第065卷 > 《诗经》 > 《小雅谷风》
## 钦定古今图书集成/历象汇编/乾象典/第065卷 > 《诗经》 > 《小雅谷风》

习习谷风，维风及颓。

〈传〉“颓，风之焚轮”者也。风薄相扶而上，喻朋友相须而成。〈疏〉《释天》云：“焚轮谓颓，扶摇谓之焱。”　李巡曰：“焚轮，暴风从上来降，谓之颓；扶摇，暴风从下升上，故曰焱。”　孙炎曰：“回风从上下曰颓，回风从下上曰焱。然则颓者，风从上而下之名。回风从上而下，力薄不能更升。谷风与相遇，二风并力，乃相扶而上，喻朋友二人同心，乃相率而成也。”彼回风从上下，谷风来相扶，谓之颓，若谷风既与相扶而上，则为焱，不复为颓也。《诗》言“颓”，据其未与相扶耳。